
Pasirašyta projekto „Visuomenės sveikatos paslaugų kokybės gerinimas Birštono savivaldybėje“ finansavimo sutartis
 
Psichikos, fizinė sveikata ir gerovė turi svarbią reikšmę asmens, šeimos, bendruomenės ir visuomenės gyvenimo kokybei. Nepakankama fizinė, emocinė ir psichikos sveikata gali turėti įvairių neigiamų pasekmių tiek individo, tiek visuomenės lygmeniu: blogėjanti arba nepakankama fizinė sveikata dažnai sukelia įvairias fizines sveikatos problemas: nutukimą, širdies ligas, diabetą, osteoporozę ir kt. Taip pat gali sumažėti bendras energijos lygis ir padidėti nuovargis. Nepakankama emocinė sveikata gali pasireikšti depresija, nerimu, stresu ar kitomis psichinėmis problemomis, o tai gali turėti neigiamą įtaką kasdieniam funkcionavimui, asmeniniams santykiams ir darbo veiklai. Blogėjanti fizinė, emocinė ir psichikos sveikata paveikia socialinius santykius ir sukelia izoliaciją. Individas gali pradėti vengti bendravimo su kitais, jaustis vienišas ir atstumtas. Blogėjanti sveikata sukelia arba sustiprina priklausomybę nuo tabako, alkoholio ar narkotikų. Vaikų ir jaunimo sveikata – itin svarbi sritis, kuriai yra skiriamas didelis dėmesys, tačiau rezultatai nėra džiuginantys. 
Įgyvendinant projektą, numatoma skirti didelį dėmesį vaikų ir jaunimo sveikatai, t. y. užtikrinti prevencines priemones, stiprinančias jų sveikatą bei psichologinę gerovę ir atsparumą, didinti psichikos sveikatos stiprinimo ir priklausomybės ligų prevencijos paslaugų prieinamumą, įtraukiant jų tėvus, mokytojus bei kitą vaikams artimą aplinką Birštono savivaldybėje.
Projekto tikslas – gerinti kokybiškų visuomenės sveikatos paslaugų prieinamumą Birštono savivaldybėje.
Projekto partneris: Kauno rajono savivaldybės BĮ Visuomenės sveikatos biuras.
Projekto dalyviai (tikslinės grupės): vaikai, jaunimas ir jų aplinkos nariai (tėvai, mokytojai). 
Planuojamos projekto veiklos:
· Sveikos gyvensenos užsiėmimai 3–6 metų ikimokyklines įstaigas lankantiems vaikams. Siekiant skatinti fizinį vaikų aktyvumą, vieną kartą per savaitę specialistas / treneris ves fizinį aktyvumą skatinančius užsiėmimus ikimokyklinio amžiaus vaikams. 
· Akcija „Birštono žingsnių iššūkis“. Siekiant didinti 5–12 klasių moksleivių fizinį aktyvumą, planuojama organizuoti akciją „Žingsnių iššūkis“,  kurios tikslas –  naudojantis žingsnius skaičiuojančia programėle, per vieną mėnesį bendrai surinkti 1 milijoną žingsnių. 
· Vaikų ir jaunimo (6–21 metų) sveikos gyvensenos dienos stovykla. Siekiant skatinti sveiką gyvenimo būdą ir komandinį darbą, fizinį aktyvumą, vieną kartą per metus bus organizuojama  penkių dienų sveikos gyvensenos raštingumo didinimo stovykla, skirta emocinei, fizinei ir psichologinei sveikatai gerinti, sveikos gyvensenos raštingumui didinti.  
· Paskaitų  ciklas 12–14 metų vaikams, jų tėvams bei kitai vaikams artimai aplinkai apie priklausomybių  prevenciją, jų būdus ir metodus, padėsiančius sumažinti rizikos veiksnių įtaką. 
Projektas finansuojamas iš Europos Sąjungos fondų lėšų ir Savivaldybės biudžeto lėšų.
Projekto vertė: 47 059,00 Eur. 
Projekto įgyvendinimo laikotarpis: 2024-09 – 2026-09 m.

